## Odluka Ustavnog suda Republike Hrvatske brojU-IIIA-4071/2005 od 11. srpnja 2007.

### NN 87/2007 (22.8.2007.), Odluka Ustavnog suda Republike Hrvatske brojU-IIIA-4071/2005 od 11. srpnja 2007.

# USTAVNI SUD REPUBLIKE HRVATSKE

**2716**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjednica Vijeća, te suci Marijan
Hranjski, Mario Kos, Ivan Matija, Ivan Mrkonjić i Vice Vukojević, članovi
Vijeća, odlučujući o ustavnoj tužbi koju su podnijeli D. V. B. iz M., L. V. iz
S., K. B. V. iz M., koje zastupa M. B., odvjetnik iz S., na sjednici održanoj
11. srpnja 2007. godine, jednoglasno je donio

## ODLUKU

I. Ustavna tužba se usvaja.
II. Općinski sud u Supetru dužan je donijeti odluku u predmetima koji se vode
pred tim sudom pod poslovnim brojem P-106/06 u najkraćem mogućem roku, ali ne
duljem od dvanaest (12) mjeseci, računajući od prvog idućeg dana nakon objave
ove odluke u »Narodnim novinama«, a nakon toga dužan je donijeti odluku u
postupku koji se pred tim sudom vodi pod poslovnim brojem O-49/71 u najkraćem
mogućem roku, ali ne duljem od šest (6) mjeseci od pravomoćnosti odluke donijete
u tom parničnom postupku.
III. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine« broj 99/99., 29/02. i 49/02. – pročišćeni tekst),
podnositeljima ustavne tužbe određuje se primjerena naknada zbog povrede
ustavnog prava iz članka 29. stavka 1. Ustava Republike Hrvatske (»Narodne
novine« broj 41/01. – pročišćeni tekst) kako slijedi:
– D. V. B. pok. P. iz M., u iznosu 18.400,00 kuna,
– L. V. iz S., u iznosu 18.400,00 kuna,
– K. B. V. pok. R. ud. P. iz M., u iznosu 18.400,00 kuna.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca od dana podnošenja zah­tjeva podnositeljice
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelji ustavne tužbe, na temelju članka 63. Ustavnog zakona o Ustavnom
sudu Republike Hrvatske (»Narodne novine« broj 99/99., 29/02. i 49/02. –
pročišćeni tekst; u daljnjem tekstu: Ustavni zakon) podnijeli su 6. listopada
2005. godine ustavnu tužbu radi duljine trajanja ostavinskog postupka pred
Općinskim sudom u Supetru.

ČINJENICE VAŽNE ZA USTAVNOSUDSKI POSTUPAK

2. Dostavom smrtovnice za pok. N. K. Općinskom sudu u Supetru 5. ožujka 1971.
pokrenut je ostavinski postupak pod brojem O-49/71.
Do 5. studenoga 1997. održano je devet ročišta na kojima je sud uzeo
nasljedničke izjave nasljednika u vezi usmene oporuke ostaviteljice.
U razdoblju nakon 5. studenoga 1997. na ročištu održanom 1. srpnja 1998. sud je
utvrdio da je nepotpuno utvrđeno rodoslovlje ostavitelja pa je podnositeljima
naložio da u roku od 30 dana sud obavijeste o svim poznatim nasljednicima, nakon
čega će biti određeno novo ročište.
Podneskom od 22. srpnja 1998. podnositelji dostavljaju popis zakonskih
nasljednika.
Podneskom od 7. svibnja 2003. podnositelji dostavljaju detaljan popis svih
nasljednika ostavitelja, njih ukupno pedeset i jedan (51).
Rješenjem od 17. srpnja 2003. sud je postavio privremenog zastupnika zakonskim
nasljednicima nepoznata boravišta, koji nemaju punomoćnika.
Na ročištu održanom 30. listopada 2003. sud je donio rješenje o prekidu postupka
i uputio podnositelje na pokretanje parnice radi utvrđivanja pravne valjanosti
usmene oporuke.
Podnositelji su 8. siječnja 2004. izjavili žalbu protiv rješenja o prekidu
postupka koju je Županijski sud u Splitu, 20. siječnja 2006., odbio kao
neosnovanu.
Podnositelji su 8. ožujka 2006. pred Općinskim sudom u Supetru pokrenuli parnicu
radi utvrđivanja valjanosti oporuke.
Do dana donošenja ustavnosudske odluke u parničnom predmetu nije održano niti
jedno ročište.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Ostavinski postupak započeo je 5. ožujka 1971. godine pred Općinskim sudom u
Supetru.
Duljina postupka uzima se u obzir od 5. studenoga 1997. kad je Zakonom o
potvrđivanju stupila na snagu, u odnosu na Republiku Hrvatsku, Konvencija za
zaštitu ljudskih prava i temeljnih sloboda i Protokoli broj 1, 4, 6, 7 i 11 uz
Konvenciju za zaštitu ljudskih prava i temeljnih sloboda (»Narodne novine –
Međunarodni ugovori« broj 18/97., 6/99. – pročišćeni tekst i 8/99. – ispravak; u
daljnjem tekstu Konvencija). Protokol broj 12 na snazi je u odnosu na Republiku
Hrvatsku od 1. travnja 2005. (Zakon o potvrđivanju Protokola broj 12 uz
Konvenciju za zaštitu ljudskih prava i temeljnih sloboda, »Narod­ne novine –
Međunarodni ugovori« broj 14/02. i Objava o stupanju na snagu Protokola broj 12
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori« broj 9/05.), a Protokol broj 13 od 1. srpnja 2003. (Zakon o
potvrđivanju Protokola broj 13 uz Konvenciju za zaštitu ljudskih prava i
temeljnih sloboda, o ukidanju smrtne kazne u svim okolnostima, »Narodne novine –
Međunarodni ugovori« broj 14/02. i Objava o stupanju na snagu Protokola broj 13
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori« broj 13/03.).
U članku 6. stavku 1. Konvencije jamči se svakome pravo da radi utvrđivanja
njegovih prava i obveza građanske naravi ili u slučaju podizanja optužnice za
kazneno djelo protiv njega zakonom ustanovljeni neovisni i nepristrani sud u
razumnom roku ispita njegov slučaj.
Ustavna tužba podnesena je 6. listopada 2005. godine, a do tog dana sudski
postupak nije pravomoćno okončan, pa Ustavni sud utvrđuje da je do dana
podnošenja ustavne tužbe postupak u ovom predmetu trajao ukupno trideset i
četiri (34) godine, sedam (7) mjeseci i jedan (1) dan, a nakon stupanja na snagu
Konvencije pa do dana podnošenja ustavne tužbe postupak je trajao sedam (7)
godina, jedanaest (11) mjeseci i jedan (1) dan.

4.2. POSTUPANJE NADLEŽNOG SUDA

Ustavni sud je utvrdio da je u pravno relevantnom razdoblju, Općinski sud u
Supetru održao dva ročišta 1. srpnja 1998. i 30. listopada 2003. i na potonjem
donio rješenje o prekidu ostavinskog postupka i uputio podnositelje u parnicu.
Nakon podnošenja ustavne tužbe, Županijski sud u Splitu je 20. siječnja 2006.
odbio žalbu podnositelja na rješenje od 30. listopada 2003., nakon čega
podnositelji 8. ožujka 2006. pokreću parnicu radi utvrđena valjanosti oporuke. U
parničnom postupku nije održano niti jedno ročište.

4.3. PONAŠANJE PODNOSITELJA USTAVNE TUŽBE
(STRANKE U OSTAVINSKOM POSTUPKU)

Ocjena je Ustavnog suda da su podnositelji u manjem dijelu doprinijeli duljini
trajanja postupka, time što su detaljan popis nasljednika, naložen zaključkom
suda od 1. srpnja 1998., dostavili tek podneskom od 7. svibnja 2003.

4.4. SLOŽENOST SUDSKOG PREDMETA

Iz predmeta je razvidno da se u konkretnom slučaju radi o složenoj sudskoj
stvari budući da ostavinski postupak uključuje veliki broj zakonskih
nasljednika, od kojih su neki nedostupni sudu, međutim navedena okolnost također
ne opravdava činjenicu duljine trajanja ostavinskog postupka koji se vodi od
1971. godine.

OCJENA USTAVNOG SUDA

5. Ustavni sud je utvrdio da se u pravno relevantnom razdoblju, predmet vodio
gotovo 8 godina, odnosno ukupno preko 34 godine i da još uvijek nije pravomoćno
okončan.
Uzimajući u obzir ranije navedeno (u točki 4. odluke), Ustavni sud ocjenjuje da
je neučinkovitim postupanjem nadležnih sudova, unatoč manjem doprinosu
podnositelja i složenosti postupka zbog velikog broja nasljednika,
podnositeljima dugim trajanjem ostavinskog postupka koji se vodi od 1971. i još
uvijek nije pravomoćno okončan, povrijeđeno ustavno pravo da zakonom
ustanovljeni neovisni i nepristrani sud u razumnom roku odluči o njenim pravima
ili obvezama, koje je zajamčeno člankom 29. stavkom 1. Ustava Republike
Hrvatske.
Stoga je u smislu odredbe članka 63. stavka 2. Ustavnog zakona odlučeno kao pod
točkama I. i II. izreke odluke.
6. Visinu naknade zbog povrede ustavnog prava na donošenje odluke u razumnom
roku, Ustavni sud utvrđuje uzimajući u obzir okolnosti svakog pojedinog predmeta
uz istodobno uvažavanje ukupnih gospodarskih i socijalnih prilika u Republici
Hrvatskoj i manji doprinos podnositelja.
Sukladno odredbi članka 63. stavka 3. Ustavnog zakona, odlučeno je kao u točkama
III. i IV. izreke ove odluke.
8. Predsjednik Općinskog suda u Supetru dužan je dostaviti Ustavnom sudu pisanu
obavijest o datumima donošenja i otpreme odluka najkasnije osam (8) dana od dana
njihove otpreme, a najkas­nije osam (8) dana od isteka roka određenog u točki
II. izreke ove odluke. Ovaj nalog temelji se na članku 31. stavcima 4. i 5.
Ustavnog zakona.
7. Odluka o objavi (točka V. izreke) temelji se na odredbama članka 29. Ustavnog
zakona.

Broj: U-IIIA-4071/2005
Zagreb, 11. srpnja 2007.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 87/2007-2716
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)